Skaičiavimo metodai
Skaičiavimo metodai arba skaitiniai metodai – viena iš matematikos sričių, nagrinėjanti apytikslio skaičiavimo algoritmus įvairiems matematiniams uždaviniams spręsti. Šiais laikais tokie skaičiavimai paprastai atliekami kompiuteriais. Praktikoje skaičiavimo metodai naudojami prognozuojant orus, nustatant palydovų ir erdvėlaivių trajektorijas, konstruojant transporto priemones, sprendžiant ekonomikos ir finansų, optimizavimo uždavinius. Tipiniai skaičiavimo metodų naginėjami matematiniai uždaviniai: tiesinių lygčių sistemos, netiesinių algebrinių lygčių sistemos, diferencialinės lygtys ir jų sistemos, integralinės lygtys, aproksimacijos uždaviniai, interpoliacijos uždaviniai, ekstrapoliacijos uždaviniai, optimizacijos uždaviniai.